උගත් පාඩම් හා ප්‍රතිසංධානය පිළිබඳ ජනාධිපති කොමිසන් සභා වාර්තාව බ්‍රිතාන්‍ය පාර්ලිමේන්තුව වෙත ඉදිරිපත් කිරීමට ශ්‍රී ලංකා රජය පියවර ගෙන ඇත.බ්‍රිතාන්‍යයේ ශ්‍රී ලංකා මහ කොමසාරිස් වෛද්‍ය ක්‍රිස් නෝනිස් මහතා විසින් මේ වාර්තාව එරට පාර්ලිමේන්තුවේ නියෝජිත මන්ත්‍රී මණ්ඩලයේ හා සාම මන්ත්‍රී මණ්ඩලයේ නියෝජිතයන් වෙත ඉදිරිපත් කර තිබෙන බව විදේශ කටයුතු අමාත්‍යාංශය පවසයි.ජනාධිපති මහින්ද රාජපක්ෂ මහතා විසින් පත්කළ උගත් පාඩම් හා ප්‍රතිසංධාන කොමිසන් සභාවේ අවසන් වාර්තාව වගකීමෙන් යුතුව ඉදිරිපත් කර තිබෙන අතර එය අපක්ෂපාතී මෙන්ම කොමිසමේ අවංක බව පිළිබිඹු කරන්නක් බවද බ්‍රිතාන්‍යයේ ශ්‍රී ලංකා මහ කොමසාරිස් වරයා මෙහිදී ප්‍රකාශ කර ඇත.අන්තර් ජාතික මානුෂීය නීතිය හා සාමුහිකත්වය පිළිබඳ මූලධර්මයන්ට අනුව උගත් පාඩම් හා ප්‍රතිසංධානය පිළිබඳ ජනාධිපති කොමිසන් සභා වාර්තාව සකස්කර තිබෙන බව පවසා තිබෙන මහ කොමසාරිස්වරයා එමඟින් පැවැති ගැටුමේ ස්වරූපය අවබෝධ කරගත හැකි බවත් බොහෝ පාඩම් උගත හැකි බවත් ප්‍රකාශ කර තිබේ.මේ අතර අදාළ වාර්තාව සම්බන්ධයෙන් බ්‍රිතාන්‍ය පාර්ලිමේන්තු නියෝජිතයන් දැනුවත් කරමින් මහ කොමසාරිස්වරයා සඳහන් කර ඇත්තේ ශ්‍රී ලංකා රජය විසින් මෙහි සම්පූර්ණ වාර්තාව ඉදිරිපත් කිරීම අවංකත්වය හා කැපවීම ප්‍රදර්ශනය කිරීමක් මෙන්ම පශ්චාත් යුද සමයේ ප්‍රතිසංධාන ක්‍රියාවලියේ සංධිස්ථානය සලකුණු කරන්නක් බවය.බ්‍රිතාන්‍ය පාර්ලිමේන්තු මන්ත්‍රී ජෙම්ස් වෝටන් මහතා මෙහිදී ප්‍රකාශ කර ඇත්තේ ශ්‍රී ලංකා ඉතිහාසයේ අති දුෂ්කර අවධියකින් පසු ඉදිරි ගමන සාකච්ඡා කිරීමට මෙය අවස්ථාවක් වන බවයි..